Al è dai agns ’60 che si fevele di miorâ i colegaments de Pedemontane furlane ocidentâl cuntune strade tra Pordenon e Glemone (la famose Meschio-Gemona). Ae fin dai agns ‘90 il progjet al ven realizât in part, ma la funzion e cambie: no plui strade di interès regjonâl, ma superstrade internazionâl, part dal Coridôr infrastruturâl european 5 (Lisbone-Kiev), di mût di incanalâ i flus di trafic, soredut pesant, tra pedemontane padane e centri-est Europe.
1998: al è screât il toc Piandipan-Secuals, di 28 chilometris, prime part de future superstrade (a dôs corsiis cence intersezions a fîl) Cimpel-Secuals-Glemone.
2003: la Provincie di Pordenon e publiche il progjet preliminâr pal completament de superstrade fin a Glemone, passant sul Tiliment tra Pinçan e Ciman. A mont dal puint di Pinçan, ae confluence tra Arzin e Tiliment, al è previodût un ampli svincul di colegament cu la provinciâl 1 della Val d’Arzino. Pe orografie dificile dal teritori, il cost dal progjet (stimât in 400 milions) al risulte però masse alt pes disponibilitâts de Regjon Friûl-Vignesie Julie.
2009-2012: sot dal gnûf assessôr regjonâl ae viabilitât Riccardi, il progjet al cambie ancjemò piel: no plui superstrade gratuite a 2 corsiis, ma autostrade a paiament a 4 corsiis, progjetade, fate sù e gjestide di privâts secont il strument dal project financing. Il studi di fatibilitât al è presentât di Autovie Venete cun Rizzani e Impregilo, e al previôt un dopleament de Cimpel-Secuals, un viadot alt 17 metris te confluence tra Arzin e Tiliment dongje dal puint di Pinçan, un rilevât in aree golenâl fin tal Ciman e il traviersament dal Tiliment dongje dal puint atuâl. Il cost stimât al è di 975 milions di euros a caric dai concessionaris, che a tiraressin il pedaç par 50 agns (10 euros pes machinis e 18 euros pai camions). La Regjon e bandìs une gare dulà che a partecipin doi concorints, ma il vincidôr nol è mai proclamât.
2013: la gnove presidente regjonâl Serracchiani, preocupade che il trasferiment di trafic – e di pedaçs – de A4 ae gnove autostrade al varès metût in pericul il plan economic de tierce corsie, dulà che la Regjon e je une vore esponude, e met in polse la costruzion de autostrade, considerade no prioritarie.
2018-2019: intant che la economie pordenonese e mostre segnâi di riprese, il president dai industriâi di Pordenon Agrusti al clame cun fuarce la costruzion de strade, sostignût de presidente dai industriâi di Udin Mareschi Danieli.
Avost 2019: l’assessôr regjonâl aes infrastruturis Pizzimenti al anunzie il finanziament di un gnûf studi di fatibilitât che al sclarissi i volums di trafic, il pussibil percors e i coscj di une gnove infrastruture tra Cimpel e Glemone. Par Pizzimenti, la gnove strade e covente par meti in sigurece la Cimpel-Secuals, cumò superstrade a dôs corsiis dispès teatri di incidents, e par slizerî il trafic de Pontebane tra Udin e Pordenon. Secont l’assessôr, che al stime i coscj de opare sui 2 miliarts di euros, la infrastruture e varà probabilmentri di jessi fate cun bêçs privâts, ancje se – al precise – il studi al sarà viert a dutis lis pussibilitâts viariis, tant che strade regjonâl o autostrade. Il studi al compuartarà ancje una valutazion dal adeguament dal puint di Dignan e il so colegament cu la Cimpel-Secuals traviers dal passant di Barbean. ❚
Stefania Garlatti-Costa
fur_Latn fur_Latn fur_Latn fur_Latn fur_Latn fur_Latn fur_Latn fur_Latn